A Bizottság határozata
(2002. február 11.)
a 92/33/EGK irányelvnek a harmadik országokból származó zöldségszaporító és -ültetési anyagok behozatalának feltételeire vonatkozó eltérés kiterjesztését célzó módosításáról
(az értesítés a C(2002) 427. számú dokumentummal történt)
(EGT vonatkozású szöveg)
(2002/111/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999/29/EK bizottsági határozattal [1] módosított, a vetőmagon kívüli zöldségszaporító és -ültetési anyagok forgalmazásáról szóló, 1992. április 28-i 92/33/EGK tanácsi irányelvre [2] és különösen annak 16. cikke (2) bekezdésének második albekezdésére,
mivel:
(1) A 92/33/EGK irányelv 16. cikkének (1) bekezdése szerint, a Bizottságnak döntést kell hoznia arra vonatkozóan, hogy valamely harmadik országban termesztett és a szállítóra, az azonosságra, a tulajdonságokra, a növényegészségügyre, a termesztőközegre, a csomagolásra, az ellenőrzési szabályokra, a címkézésre és a lezárásra vonatkozó kötelezettségek tekintetében ugyanolyan garanciákat nyújtó vetőmagon kívüli zöldségszaporító és -ültetési anyagok minden felsorolt szempontból egyenértékűek-e a Közösségben termelt és ezen irányelv követelményeinek és feltételeinek megfelelő zöldségszaporító és -ültetési anyagokkal, és megfelelnek-e az említett irányelvben foglalt követelményeknek és feltételeknek.
(2) Ugyanakkor a harmadik országokban alkalmazandó feltételekkel kapcsolatosan jelenleg rendelkezésre álló információk ebben a szakaszban még nem elégségesek ilyen határozatnak bármely harmadik ország tekintetében való elfogadásához.
(3) A kereskedelmi rend megzavarásának megelőzése érdekében a harmadik országokból vetőmagon kívüli zöldségszaporító- és -ültetési anyagokat importáló tagállamok számára engedélyezni kell, hogy a 92/33/EGK irányelv 16. cikkének (2) bekezdésével összhangban továbbra is alkalmazzák a hasonló közösségi termékekre alkalmazandó feltételeket.
(4) A 92/33/EGK irányelv 16. cikke (2) bekezdése első albekezdésében meghatározott eltérés alkalmazási időszakát, amelyet az 1999/29/EK határozat 2001. december 31-ig meghosszabbított, a fentieknek megfelelően meg kell hosszabbítani.
(5) Az e határozatban előírt intézkedések összhangban vannak a Vetőmagok és Szaporítóanyagok Állandó Bizottságának véleményével,
ELFOGADTA EZT A HATÁROZATOT:
1. cikk
A 92/33/EGK irányelv 16. cikke (2) bekezdésének első albekezdésében a "2001. december 31." időpont helyébe "2004. december 31." lép.
2. cikk
Ennek a határozatnak a tagállamok a címzettjei.
Kelt Brüsszelben, 2002. február 11-én.